Se tshabe ...

Ke na le wena

Ka nako tse ding bohle re a tshaba ho sa kgathallehe hore re sebete hakae kapa re hodile hakae. Re qeta bosiu bohle re shebile re tshwenyehile mabapi le dikotsi tse ka re hlahelang mme re tshohe haholo. Athe Modimo o re bolella hore re se tshwenyehe dikelellong tsa rona dibakeng tse ngata Bibeleng.

“O se ke wa tshaba,

hobane ke na le wena,

o se tsielehe,

hobane ke Modimo wa hao.

Ke tla o matlafatsa,

ke be ke o thuse,

ke o tshehetse

ka tsoho la ka le letona,

ka tsoho le letona

le etsang ho loka.”

Esaya 41:10

“Le se ke la tshaba ba bolayang mmele, empa ba ke ke ba bolaya moya; le mpe le tshabe ya nang le matla a ho timetsa moya le mmele diheleng. O ka reka dirobele tse pedi ka sente, empa ha ho le se seng se ka welang fatshe Ntata lona a sa tsebe. Ha e le lona, esita le diqoba tsa moriri wa dihlooho tsa lona di badilwe kaofela. Kahoo le se ke la tshaba; lona le ba bohlokwa ho feta dirobele tse ngata.”

Matheu 10:28-31

Bibele e re netefaletsa tlhokomelo ya lerato la Modimo

Morena ke lesedi la ka

le pholoho ya ka;

nka tshaba mang?

Morena ke setshabelo

sa bophelo ba ka;

nka tshoha mang?

Dipesalema 27:1

“O se ke wa thothomela,

o se ke wa tshaba.

Na ha ke a ka ka bolela hoo,

ka ho senola kgalekgale?

Lona le dipaki tsa ka;

na ho teng Modimo e mong

kantle ho nna?

Tjhe, ha ho Lefika le leng,

ha ke tsebe le le leng!”

Esaya 44:8

Tshepa toka ya Modimo

Morena, mohau wa hao

o fihla mahodimong,

botshepehi ba hao

bo fihla marung,

ho loka ha hao

ho jwaloka thaba tse telele,

dikahlolo tsa hao di jwaloka bodiba,

bodiba bo tebileng:

Morena, o pholosa motho

le yona phoofolo.

Modimo, mohau wa hao

ke wa bohlokwa hakaakang!

Bana ba batho ba tshabela moriting,

moriting wa mapheo a hao.

Ba kgora manoni a ntlo ya hao;

o ba nwesa nokaneng

ya menate ya hao.

Sediba sa bophelo se ho wena,

mme ka sedi la hao re bona lesedi.

O nne o be mohau ho ba o tsebang,

o nne o sitse ba pelo di ntle

ka ho loka ha hao.

Dipesalema 36:6-11

Empa Morena o a tshepahala, o tla le matlafatsa, a le sireletse ho E Mobe.

2 Bathesalonika 3:3

“Morena a le hlohonolofatse,

a le baballe.

Morena a le bontshe

sefahleho sa hae se kganyang kgotso,

a le hauhele.

Morena a le tadime ka lerato,

a le nee kgotso.”

Dipalo (Numere) 6:24-26

*Ditemana tsa Bibele di nkilwe Bibeleng ya Sesotho ya 1989.

E phatlaladitswe le ho ajwa ke Mokgatlo wa Bibele wa Afrika Borwa.

www.biblesociety.co.za

Bibles and audio Bibles are available on the BibleSA-app